b'\n_START_ARTICLE_\nAugusts Kirhen\xc5\xa1teins\n_START_PARAGRAPH_\nAugusts Kirhen\xc5\xa1teins (18. syyskuuta 1872 Mazsalaca - 3. lokakuuta 1963 Riika) oli latvialainen poliitikko ja tiedemies. H\xc3\xa4nen johtamansa nukkehallitus pyysi Latvian liitt\xc3\xa4mist\xc3\xa4 Neuvostoliittoon kes\xc3\xa4ll\xc3\xa4 1940._NEWLINE_Kirhen\xc5\xa1tein oli mikrobiologi ja toimi my\xc3\xb6s professorina Riian yliopistossa. Kun neuvostoliittolaiset olivat orkestroimassa vallankaappausta Latviassa kes\xc3\xa4ll\xc3\xa4 1940, h\xc3\xa4nen nimens\xc3\xa4 oli tullut esiin suurl\xc3\xa4hetyst\xc3\xb6ss\xc3\xa4 pidetyss\xc3\xa4 ideariihess\xc3\xa4. Kirhen\xc5\xa1teins johti Latvia- Neuvostoliitto yst\xc3\xa4vyysseuraa. H\xc3\xa4nen veljens\xc3\xa4 oli ollut punaupseeri, joka oli teloitettu Neuvostoliitossa vuonna 1938._NEWLINE_Professorin her\xc3\xa4tti \xc3\xb6inen puhelu Neuvostoliiton suurl\xc3\xa4hetyst\xc3\xb6st\xc3\xa4 ja h\xc3\xa4n ilmoitti suostuvansa hallituksen johtoon, "jos Ulmaniskin on samaa mielt\xc3\xa4". Uusi hallitus kokoontui ensimm\xc3\xa4ist\xc3\xa4 kertaa 21. kes\xc3\xa4kuuta 1940. Suomen l\xc3\xa4hettil\xc3\xa4\xc3\xa4seen Edvard Paliniin Kirhen\xc5\xa1teins teki ep\xc3\xa4edullisen vaikutelman: \xe2\x80\x9cVanha v\xc3\xa4synyt ep\xc3\xa4varma ukkeli, jolta puuttuu itseluottamusta, varmuutta ja omaa tahtoa ja asiantuntemusta.\xe2\x80\x9d._NEWLINE_Kirhen\xc5\xa1teins vakuutteli, ett\xc3\xa4 Latvia pysyy itsen\xc3\xa4isen\xc3\xa4 valtiona. Samaa vakuutteli my\xc3\xb6s Neuvostoliiton l\xc3\xa4hetyst\xc3\xb6. Kirhen\xc5\xa1teinsin johtama hallitus m\xc3\xa4\xc3\xa4r\xc3\xa4si hein\xc3\xa4kuulle uudet vaalit, mik\xc3\xa4 oli hyv\xc3\xa4 propaganda-ase Ulmaniksen vuodesta 1934 jatkuneen yksinvallan j\xc3\xa4lkeen. Vaalilakeja kuitenkin rikottiin ja tulos oli etuk\xc3\xa4teen p\xc3\xa4\xc3\xa4tetty._NEWLINE_Uusi parlamentti, Kansan Saeima, julisti Latviaan neuvostovallan 21. hein\xc3\xa4kuuta 1940. Neuvostoliiton korkein neuvosto hyv\xc3\xa4ksyi Latvian neuvostokansojen perheen j\xc3\xa4seneksi 5. elokuuta 1940. Kirhen\xc5\xa1teins toimi uuden neuvostotasavallan puhemiehist\xc3\xb6n puhemiehen\xc3\xa4 eli presidenttin\xc3\xa4 vuoteen 1952.'